b"\n_START_ARTICLE_\nOriol Tramvia\n_START_SECTION_\nBiografia\n_START_PARAGRAPH_\nMembre del Grup de Folk, es f\xc3\xa9u conegut quan el 1976 enregistr\xc3\xa0, en directe, a la Sala Zeleste, el disc B\xc3\xa8stia! amb la famosa can\xc3\xa7\xc3\xb3 que li d\xc3\xb3na nom. En aquest disc musica poetes cl\xc3\xa0ssics (Joan Salvat-Papasseit i Salvador Espriu) i can\xc3\xa7ons tradicionals (com La pres\xc3\xb3 de Lleida) a ritme de rock. A m\xc3\xa9s hi intercalava accions teatrals, iniciant una tend\xc3\xa8ncia que no ha abandonat mai. \xc3\x89s considerat un precursor del rock catal\xc3\xa0. El 1976 i el 1977 particip\xc3\xa0 en el Festival Canet Rock._NEWLINE_Debut\xc3\xa0 com a actor sota les ordres de Ventura Pons en el musical Rocky Horror Pictures Show al Teatre Romea l'any 1977 en un repartiment on tamb\xc3\xa9 hi actuaven Christa Leem, Dolors Lafite i Maria Cinta, entre d'altres. Alguns dels directors amb els quals ha treballat s\xc3\xb3n: Mario Gas, J\xc3\xa9r\xc3\xb4me Savary, Helder Costa, Ricard Salvat, Rosa Novell, Manel Gausa i Llu\xc3\xads-Anton Baulenas. Ha fet gires per Espanya, Europa, Estats Units i Am\xc3\xa8rica Llatina. Ha representat Von Kleist (El pr\xc3\xadncep d'Homburg), Shakespeare (Otel\xc2\xb7lo), Tx\xc3\xa9khov (Els perills del tabac), Ionescu (Les cadires), Brecht (L'\xc3\x92pera dels tres rals), Espriu (Ronda de mort a Sinera) i Brossa (El dia del Profeta), Shakespeare (El somni d\xe2\x80\x99una nit d\xe2\x80\x99estiu, Teatre Nacional de Catalunya 2014)._NEWLINE_Si li preguntem ens\xc2\xa0dir\xc3\xa0 que mai ha treballat, per\xc3\xb2 a m\xc3\xa9s de cantar per antres i auditoris ha fet nou discos: \xe2\x80\x9cL\xe2\x80\x99Argent\xc3\xa9 de Badalona\xe2\x80\x9d, guardonat amb dos premis, un documental sobre en Joan Argent\xc3\xa9, alguns videoclips i l'hem pogut veure tots aquests anys al teatre, al cinema i a la televisi\xc3\xb3._NEWLINE_A finals de l\xe2\x80\x99any 2016 edita el darrer disc \xe2\x80\x9cNo siguis b\xc3\xa8stia!\xe2\x80\x9d per celebrar el 40\xc3\xa8 aniversari de la can\xc3\xa7\xc3\xb3 que el va fer fam\xc3\xb3s._NEWLINE_En cinema ha participat en pel\xc2\xb7l\xc3\xadcules d'\xc3\x92scar Aibar: Atolladero amb Iggy Pop, Platillos volantes, El gran V\xc3\xa1zquez amb Santiago Segura i El bosc amb Maria Molins i \xc3\x80lex Brendem\xc3\xbchl. Amb Joaquim Oristrell a Inconscients, amb Ventura Pons a Oca\xc3\xb1a, retrat intermitent i A la deriva. Tamb\xc3\xa9 col\xc2\xb7labora a Bruc de Daniel Benmayor i El perfum: hist\xc3\xb2ria d'un assass\xc3\xad de Tom Tykwer."